
  ROZPRÁVKY Z PRIEČINKA


  Každý, kto sledoval čo sa dialo v po­li­tic­kom a spo­lo­čen­skom živote za prvej Re­pub­liky i za Slo­ven­ského štátu, rád siahne po prie­čin­ko­vej tvorbe Ela Šándora zhrnutej do knihy: Roz­právky z prie­činka. I tu Šándor vidí pre­dov­šet­kým typické postavy sváčkov a stryniek, aké poznáme zo sváka Ragana, ale v tomto diele jeho satira ne­za­oberá sa už len komikou vy­plý­va­jú­cou z drobnej cham­ti­vosti človeka. Ostáva verný prí­slo­viu Bre­zo­va­nov: Akého ma vidíš, takého ma píš. A takých podáva: bankárov (ci­ferš­pi­onov) sluhov, úrad­níčky i paničky, ktoré sa stávajú bezradné vo svojom postoji, ako robiť dis­tin­gvo­vané dámy. Spo­lo­čen­ská a morálna dutosť ľudí, sna­žia­cich sa tvoriť akési vyššie spo­lo­čen­ské triedy je tu za­chy­tená tak, ako by ju cha­rak­te­ri­zo­val každý súdny človek. Šándor totiž ne­ana­ly­zuje a ne­roz­vá­dza kon­flikty; čo vidí, to za­zna­čuje, a to i s pat­rič­ným náterom komiky, ktorej sa jeho postavy zmocňujú do tej miery pod akým uhlom sku­toč­nosti ich podáva. V tom sú pred­nosti a klady jeho roz­prá­vok.


  Úvodom


  „Roz­právky z prie­činka“ rodili sa od roku 1937 až do roku 1944. Niektoré z nich, najmä do roku 1938, ešte uzreli svetlo sveta v tlači, väčšina z nich potom ostávala už len v stolovom prie­činku ležať, čakajúc na prípadný po­li­cajný záber, alebo dakedy - v oslo­bo­de­nej vlasti aj na vydanie v knižnej zbierke. Našinec po mnohých skú­se­nos­tiach musí vždy rátať s tým, že si ho zbalí UŠB alebo Gestapo, a preto nesmie mať na­po­rú­dzi nič takého, čo by pri­ťa­ho­valo záujem polície. Preto tieto roz­právky netvoria časť po­d­zem­nej li­te­rár­nej tvorby, ktorá sa musela sta­rost­livo ukryť pred každým zvedavým vrahom. Aj o veciach ne­po­li­tic­kých sa dakedy chcelo písať, my sme písali, aby sme písali, hoc inak - čo od srdca trocha tuhšie išlo, po napísaní van­dro­valo pod zemou a vydá sa osobitne.


  Tieto roz­právky kreslia náš špatno-krásny ľud v jeho domácom pro­stredí taký, aký je, a to tak na dedine, ako aj v mestách. Ak som v nich niekoho šibol proti srsti, nech sa nedíva do zrkadla, keď má krivú tvár. Koho nie je kabát, nech ho neberie na seba.


  Aj prie­čin­ková li­te­ra­túra kole oči fa­šis­tic­kým mo­ci­pá­nom dneška, ne­pri­púš­ťajú ju ani do tlače, ani na ve­rej­nosť. Záleží im, aby sa ne­spo­mí­nalo meno literáta-od­boj­níka. Naproti tomu nestačia si do­sta­točne vy­na­chvá­liť spi­so­va­teľa ko­la­bo­ranta, ktorý zabúda na svoju lepšiu bu­dúc­nosť a za­ha­dzuje sa lacnou slávou v roz­he­ga­nej káre do­ha­sí­na­jú­ceho fa­šis­tic­kého režimu. Bohužiaľ, aj takých li­te­rá­tov máme v slo­ven­skej našej čeľadi.


  „Roz­právky z prie­činka“ kreslia i fo­to­gra­fujú bežný náš život, za­žmú­riac oči nad po­li­tic­kými zjavmi u nás. Ony samy osebe tvoria vďačný námet na zveč­ne­nie a vychytia sa osobitne. Zatiaľ nech vyjdú do sveta Roz­právky ako reťaz kresieb z po­sled­ných rokov Čs. re­pub­liky a fa­šis­tic­kého zajatia v tzv. „oslo­bo­de­nom“ Štáte slo­ven­skom.


  V Bra­ti­slave v máji 1946.


  Pô­vodca.


  Švajčiarska devalvácia u pána vládneho radcu Dyngu


  V Bra­ti­slave na svätého Václava 1936.


  Maťko, azda by detváky mohli dnes trochu do prírody, - vraví pani Dyngová svojmu man­že­lovi, takto vládnemu radcovi v aktívnej službe, človeku ne­kom­pro­mis­ných zásad, úrad­ní­kovi vý­bor­nému, ako zákon a ro­ko­va­cie poriadky kážu.


  - Nech si idú; Koliba je široká, príroda v nej bohatá; majú sa kde preháňať. Daj každému kúsok chleba do vrecka a korunu na prídavok či pri­lep­še­nie; kúpia si mlieka liter, stačí…


  - Ale, Matej, veď deti majú ísť so školskou výpravou, a to až do Pla­vec­kého Svätého Mikuláša. Treba im na cestu viacej. Veď už nebuď taký žgrloš. I deťom treba trocha po­vy­ra­ze­nia. Si predsa vysoký štátny úradník s platom nie práve naj­men­ším. Máme dvoje detí, prečo im ne­dop­riať zábavy, keď sami nikde nejdeme a pre tvoje čudné sta­no­visko ničoho si ne­dop­ra­jeme. Čo po pe­nia­zoch…


  - Nevrč, Juda, mne ty nebudeš roz­ka­zo­vať. Viem, čo robím. Ja v tých rokoch ako môj Matej a Jano nebol som ani na ki­lo­me­ter od ot­cov­ského domu. A tu som a k tomu vládnym radcom, sku­pi­ná­rom 354. skupiny kra­jin­ského úradu. Bra­ti­slava skytá dostatok prí­rod­ných krás, nech sa v nich kochajú, fagani! Keď si sami zarobia, nech sa tra­ľá­gajú hoci po Aus­trá­lii. A vôbec! Dajte mi pokoj!


  - Maťko, veď ja už nič. Chápem, v dnešných časoch treba nám sporiť kraj­cia­rom, lebo nevieme, čo nás čaká v bu­dúc­nosti, ale…


  - Čo ale, aké ale? - ozve sa pobúrený manžel.


  - Si pod penziou; po žobraní ne­pôj­deme, keby si, ne­daj­bože, pred­časne odišiel z tohoto hrbatého sveta. Nejaký halier máme aj na knižke, teda netreba nám tak sporiť, aby sme deťom ne­do­ži­čili kúsok radosti z nevinnej zábavy.


  - Judka moja, ty sa lepšie rozumieš do kuchyne ako do ná­ro­do­hos­po­dár­stva. Nechaj to už len pre mňa. Choď mi po pivo, dnes je sobota, kedy som si dovolil vypiť pohárik, aby sused krčmár ne­po­ve­dal, že mu nedám zarobiť, keď tam pod­ch­ví­ľou chodíš vy­po­ži­čia­vať válok, sekáč, mlyn na mak a také hlúposti.


  - Veľký pohár, či malý, a pl­zen­ského, či stačí aj fraš­tacké? - pýta sa manželka.


  - To sa vie, malý pohárik; veľký značí väčší výdavok. Plzenské pijeme len na úradných re­cep­ciách a pri sláv­nost­ných pap­ka­ni­ciach po vidieku, keď odo­vzdá­vame obecných bujakov a kancov. A oné, Judka: Dnes je už trocha chladno vonka, krčmár tu bude mať už aj haringy alebo zavináče. Kúp pre každého po jednom, budeme mať aj večeru odbavenú. Nech ti pridá hodne cibule a kapusty!


  Poslušná manželka vzala kabelu, do nej vložila malý pohárik na pivo a išla. Uva­žo­vala aj o tom, či jej manžel azda aj nemá pravdu. Ne­kar­to­val, nepil, nefajčil (čo teda robil na tomto hrbatom svete, načo žil? pozn. sadzača), pracoval statočne, viedol si v poriadku svoju skupinu. Mali tro­j­iz­bový byt v štátnych domoch. Z toho dve izby pre­na­jali. Sami po celý deň zdr­žo­vali sa v kuchyni. Iba na noc pobrali sa do izby, ktorú ani v zime ne­vy­ku­ro­vali z úspor­ných dôvodov. Slúžka - to je zbytočný luxus, nedržali ju.


  Dyngovci žili skromne. Divadlo, zábavy? Pre­púš­ťali ostatným. Dakedy predsa išiel do divadla aj pán vládny radca. Bývalo to pri sláv­nost­ných pred­sta­ve­niach, keď lóžu zakúpil úrad a on ho musel za­stu­po­vať. Program si nikdy nekúpil. I načo, keď ho vidí na javisku. Dyngovci mali už „svojeho“ údenára, od ktorého kupovali párky na večere, ba aj na obedy často. Večere spra­vidla od­ba­vo­vali kávou a chle­bí­kom. Zemiaky a mlieko donášali im gazdiné priamo z dedín; boli lac­nej­šie než v Bra­ti­slave. Kapusty natlačil pán vládny radca vlast­no­nožne toľko, že im stačila do novej. Sliv­ko­vého lekváru si dali uvariť na dedine. Hríbov si naz­bie­rali v lete toľko, že ich ešte aj pre­dá­vali su­sed­nému ze­le­ni­ná­rovi. Drevo si ob­jed­ná­vali z dediny.


  - Prečo si vy, pán vládny radca, nekúpite dom, aby ste bývali vo svojom? - pýta sa ho toť raz Fero Frzoň, takto hlavný radca vo výslužbe.


  - Eh, ktože by sa staral o dom? Kto by sa na­ťa­ho­val s ná­jom­níkmi? Som už na to pri­sta­rým - odvrkne Dynga.


  - Koľko si upísal z pôžičky na obranu štátu? - pýta sa Dyngu Jano Meravý, taktiež aktívny vládny radca v III. stupnici.


  - Prosím ťa, veď by aj upísal, ale vieš, mám dvoje detí; ne­vy­chodí mi veľmi. O niekoľko rokov ma sotia do penzie, čo potom?


  Ale zato bežal pán vládny radca Dynga, upísal Kč 500.- a dal si to stŕhať z platu. Vykonal svoju po­vin­nosť oproti štátu. Povedal si, že bude sporiť, ako dosiaľ nesporil, že si odpustí aj malé pivo v sobotu večer, čo mu žena no­sie­vala od krčmára Mam­ra­chúra, ktorý poznajúc „škroba“, posielal mu vždy splašky. No raz ho zatiahol krčmár do svojej nálevne a začal do neho hučať chyt­rácky:


  - Poraďte mi, pán hlavný radca…


  - Vládny, vládny, pán Mam­ra­chúr, - opravuje ho Dynga.


  - Teda pán vládny radca, ako mám naložiť s peniazmi? Vidíte, že sa trápim aj so ženou, od včasného rána do neskorej noci. Dcéru som vydal, veď už som aj starým otcom. Mám nejaký groš a rád by som si ho nejako múdro opatril…


  - No, doma peniaze nedržte. To je ne­bez­pečná vec. Dajte si ich do pe­ňaž­ného ústavu na knižku. Nech sa o ne tam starajú. Peniaz má obiehať, a nie ples­ni­vieť v truhle…


  - A čo by ste povedali na pôžičku na obranu štátu?


  - Upísať, značiť čo naj­via­cej. Náš štát sa musí brániť a my v ňom. Nešetriť obetí. Peniaz, požičaný štátu, umožňuje, aby sme aj my tu spokojne spali. Len upíšte čím viacej.


  - Veď ja som už upísal, len som bol zvedavý na váš posudok. Ste predsa v úrade a veľkým pánom, aj viacej viete, ako ja tu v šenku. Ale oné: Židia v Starom zákone hlásali, že máme mať svoje imanie uložené zčiastky v pe­nia­zoch, potom v ne­hnu­teľ­nos­tiach a tretinu v ume­lec­kých pred­me­toch. Len takto môže byť majetok bezpečne za­cho­vaný...


  - Naozaj, pán Mam­ra­chúr? - vyrazí naľakane Dynga. - O tom som, hľa, nikdy ne­pre­mýš­ľal. Židia mali vždy múdre myš­lienky čo sa týka peňazí. Aj o tejto myš­lienke bolo by treba uvažovať. Hm, hm… zau­jí­mavé. No, ale ja už pôjdem, lebo musím žene pomôcť. Pekne sa porúčam…


  Ale nešiel domov, lež bežal k to­vár­ni­kovi Hr­ma­vi­covi, ktorý mu bol ďalekým bra­tan­com. Vedel o ňom, že vyváža tovar do Švaj­čiar­ska, ba že tam má aj pobočný závod, menšiu továreň. Išiel si po rozum.


  - A teda, Miško, poraď mi, ako to mám urobiť s peniazmi. Ty si v týchto veciach doma. Vieš, ako sa naj­lep­šie ma­ni­pu­luje groš…


  - Pod­nik­neš niečo, ob­cho­du­ješ, dáš do pozemkov, vy­sta­viaš dom a predáš ho, kúpiš si cenné papiere a špe­ku­lu­ješ s nimi na burzách. A keď sa ti nechce do po­dob­ných kšeftov, uložíš si ho do banky, do dobrého pe­ňaž­ného ústavu…


  - Nie tak, Miško môj. To ja teda všetko viem. Veď ma rozumej: Ja by som si chcel svoje grošíky, čo som kr­vo­potne usporil, uložiť v dobrej banke vo Švaj­čiar­sku. Ty si tam ako doma, uhádneš a nájdeš, čo by mi zod­po­ve­dalo. Veď sme naši, veď sme svoji! Ja ťa veru ne­vyz­ra­dím. Ktosi vravel, že u nás, v Čes­ko­slo­ven­sku, nie sú isté peniaze. Nediv sa, že mám strach. Okolo nás boli valutové krachy. Že by sa len nám vyhli?


  - Mýliš sa, čes­ko­slo­ven­ská valuta obstála už vo veľkých náporoch. Mnoho ľudí-špe­ku­lan­tov vylámalo si na nej zuby. Viacej nemá kto riskovať, niet už z čoho. Ja sa nebojím o valutu Re­pub­liky.


  - Veď ani ja nie, aspoň nie priveľmi, ale páčilo by sa mi mať svoj ka­pi­tá­lik uložený v naj­stá­lej­šej valute sveta, v naj­bez­peč­nej­šom ústave a štáte, a to môže byť len vo Švaj­čiar­sku…


  - Si ty ale Matej! - dodáva továrnik. - Nebojí sa, lezie s peniazmi za hranice. So mnou je to ináč. Ja podľa zákona vyvážam svoje peniažky. Rozumej, podľa či vedľa zákona; ten pekne-rúče obídem, lebo jeho os­no­va­te­lia nechali tam pre mňa nie myšaciu, ale sloniu dieru.


  
    
  


  - Veľmi jed­no­du­cho. Vyveziem tovar, ktorý dekla­ru­jem pre naše colné úrady kus po Ks 20.-. Tomu zod­po­ve­da­júce množstvo cudzej valuty odvediem štátu a je vec v naj­lep­šom poriadku. Čo koho do toho, keď ja vo Švaj­čiar­sku predám kus už po Kč 60.-? Rozdiel Kč 40.- mi ostane a uložím si ho buď do podniku, buď do pe­ňaž­ného ústavu vo Švaj­čiar­sku… To ty urobiť nemôžeš!


  - Hm, ale ty takto za­šan­tro­ču­ješ do cudziny pro­ti­hod­notu domácej práce, ktorá by mala byť využitá zas len pre tunajšiu pro­duk­ciu. To nie je vlas­te­necké konanie! Odpusť!


  - Obchod nepozná cit­li­vos­tkár­stva, to si pamätaj! Vlasť okrádajú ti­sí­co­ra­kými spôsobmi a väčší páni odo mňa. Prečo by len ja mal brať ohľady? Nezavrú tamtých, mne musia dať pokoj. Kým bol styk so za­hra­ni­čím voľnejší, vyvážal som tovar franco ne­ut­rálne pásmo na hranici a tam mi cudzí od­be­ra­teľ zaplatil dodávky v čs. korunách…


  - To ste zas pomáhali ničiť čes­ko­slo­ven­skú menu v za­hra­ničí, ktorej kurz tam špe­ku­lanti v drobnom stlačujú.


  - Zas také mudr­lant­stvo. Matej si a Matejom ostaneš! - karhá bratanca Hrmavica. - Úrada nemôže byť ob­chod­ní­kom. Aj štát sa musí pridŕžať zásady: „Žiť a dovoliť žiť!“


  Ale ja ti poradím schod­nej­šiu cestu, po ktorej môžeš bezpečne vyviezť svoje peniažky.


  - To si mi mohol zaraz povedať a nie mi tu levity držať.! - roz­ču­ľuje sa naoko pán vládny radca. - Preto som sem prišiel.


  - Nuž: Kúpiš si u mňa švaj­čiar­ske franky. Zaplatíš v čs. korunách a ja ti oddám vkladnú knižku nie­kto­rej švaj­čiar­skej banky. Práve tu by som mal jednu na 12.000 šv. fr. Dáš mi za ňu Kč 110.000.- a máš po starosti.


  - Miško, ale veď ty mi rátaš švaj­čiar­sky frank drahšie ako je na burze? To nie je pria­teľ­ské, ani rodinné. Hriv­ňá­kovi Mišovi, stat­ká­rovi z Mrk­van­tíc, rátal ktorýsi Žid len Kčs 8.- za 1 šv. fr.


  - Hja, kmotor-nekmotor, z hrušky dolu! Rodina-nerodina, kšeft je kšeft. Má to všetko lac­nej­šie, bez­peč­nej­šie a v suchu. Nenútim ťa, urob si, ako chceš. Nie ja hľadám tvoju radu a pomoc.


  Na druhý deň Dynga vypotil Hr­ma­vi­covi sto desať modrých na stôl a odnášal si spokojný vkladnú knižku švaj­čiar­skej banky na 12.000 šv. fr. Aj nie­kto­rým známym poradil, ako si majú za­bez­pe­čiť svoje peniažky. Na to našli si tu žijúce tri rodiny, ktoré majú blízkych prí­buz­ných vo Švaj­čiar­sku a v Ho­land­sku. Tak statkár Krišpín Fulajtár 1 milión, majiteľ realít Juro Králik 3 milióny, Václav Nekňuba, sekčný šéf vo výslužbe, pol milióna od­lif­ro­vali si tiež - a povedľa zákona a de­ví­zo­vých pred­pi­sov - do bez­peč­ného uloženia v za­hra­ničí. Prosím vás, isté je isté. Opatr­nosti niet nikdy nazvyš. A potom, keď to taký múdry a opatrný pán poradí, ako je pán vládny radca Dynga!


  A tu ho máš, de­val­vá­ciu. „Od­pú­ta­nie sa“ od tvrdého zlata. Čiže zlato začnú riediť meďou, čím sa stane lac­nej­šie, lebo meď je lac­nej­šia od zlata. Na­sle­dovne aj peniaze, ktorým je zlato zákonným za­o­kry­tím, musia byť lac­nej­šie. - V týchto dňoch de­val­vujú vo Švaj­čiar­sku, Fran­cúz­sku i v Ho­land­sku. Pán vládny radca Dynga má síce stále - okrem úrokov - v Zurichu na vkladnej knižke ulo­že­ných 12.000 šv. fr., ale keď si ich sem prevedie, dostane za ne sotva Kč 63.000.-. Rovnaký osud stihol všetkých os­tat­ných špe­ku­lan­tov, ktorí tentoraz nemohli utiecť so svojimi pe­niaž­kami, nemohli za ne nakúpiť na­po­chytre cenné papiere v za­hra­ničí, aby si stratu nejako zmier­nili. Burzy za­tvo­rili a špe­ku­lan­tom dali náhubok všetkým.


  Sa­na­tó­rium pre duševne chorých v Plešivci stalo sa v týchto dňoch bohatším o dvoch pánskych pa­cien­tov. Z Bra­ti­slavy doviezli do Plešivca pána „sekču“ Nekňubu a vládneho radcu Dyngu. Dostali spoločnú izbu, kde po­kra­čujú v špe­ku­lo­vaní. Riaditeľ Horák objednal im z Prahy burzový list, z ktorého môžu denne sledovať stav kurzov švaj­čiar­skych frankov a ho­land­ských zlatých.


Voľba bankového sluhu

(Satira)

R. 1937

Voľba ban­ko­vého sluhu? Ako to, čo to? - pomyslíš si mnohý, kto počúvaš, alebo čítaš túto historku. Veď sluhov do bánk nielen u nás, ale ani na celom svete nevolia.

A predsa je tak, volia a volili. Stalo sa tak v istej bo­hu­zná­mej banke u nás, povedzme v Dubovom pri Bah­ňa­noch. Všetko je na svete možné, ako dokazuje tento prípad. Išlo tu síce o sluhu, podľa zákona zria­den­com zvaného, ale predsa nie tak celkom o sluhu, ako by si usu­dzo­val z neľúbeho zvuku slova „sluha“, akým otrocky ozna­ču­jeme služobný stupeň zria­denca.

Náš Mišo Vatrt nebol len takým tuctovým sluhom. O tom sa hneď dozvieme, že bol skoro ako direktor banky, ktorá, hoci aj bola vidiecka, stačila pre Dubové, borovský okres a okolie.

Ak chceme voliť nového sluhu, musíme prv vyhodiť zo služby starého. Ono sa to vraví „poslať na za­slú­žený od­po­či­nok“, pen­zi­ono­vať, vy­po­ve­dať s odbytným, služby pozbaviť, iné za­de­le­nie určiť, povýšiť atď. Až na posledné dva prípady, tak zried­kavé v histórii ban­ko­vých sluhov u nás, každé iné „od­moc­ne­nie“ zo služby rovná sa vy­ho­de­niu. A v našej banke si veru nevedeli urobiť poriadok so starým „pánom“ Vatrtom.

Má už 70 rokov a v banke slúžil plných 35 rokov, slúžil poctivo v časoch dobrých i zlých. Patril jakorieč k in­ven­táru banky. Malý, zavalitý, s dlhými, večne stra­pa­tými vlasmi a fú­zis­kami ani mrož, bradou len raz do týždňa holenou. Aj v lete chodí v roz­tr­ha­ných zimných pa­pu­čiach. Vraj pre pohodlie. Žena mu je, či bývala za mladi - pôrodnou babičkou. Mišo sa o nej vy­jad­ro­val pred známymi takto:

- Na, šak ja­ko­ži­náč; moja Juda je na roz­tr­há­nie; včera rodela tot ve Svi­nár­kach, pred­vče­rom v Mo­čid­la­noch, neskaj rodí v Chraste. Šak nemá sviatku ani piatku; chudera! Šak čo tu vidíš, ten drobizg, to šetko ona rodela. Ona je dob­ro­tisko, len ju namazat na chlieb! Ona ti porodí, poondie všetko, jak sa patrí, a zadarmo skoro. Oc­cup­ris­sám, šak ja bych to nerobél, ani keby ma dukátmi plateli. ..!

Čo má žena do činenia so službou v banke? Nuž, ona spoločne znáša, či má znášať bremeno dňa i trpkosti s mužom. Pri­naj­men­šom pomáha mu kon­zu­mo­vať za­slú­žený zárobok. Buď Bohu vďaka i za to! Čože by chlap ináč robil i „pédou“?

Sluha Vatrt ráno zakúri do pece, najprv pánu správ­covi banky, na ktorom mu veľmi záleží, a tak i na jeho zdraví. Pán správca je dlhý ani Borovce na západe, alebo Trebišov na slo­ven­skom východe. Keby v januári naziabol, len v auguste dostane nádchu; toľko to trvá, kým sa taká pliaga dostane z nôh do nosa. Žobrať by mohol cez bránu.

Potom Miško nosí poštu; banka si platí v poštovom úrade osobitný „kastlík“, aby každý nezízal do jej pošty. Donáša pánu správ­covi vše­li­jaké novoty, správy o kon­ku­ren­cii, o jej či­nov­ní­koch a za čerstva zre­fe­ruje všetky naj­nov­šie klebety. Potom prikladá na oheň. Pod­pi­suje za ne­gra­motné stránky zmenky, „ob­li­gá­tore“ a doklady.

Kým bol mladším, ob­sta­rá­val i väčšie po­chôdzky, ale len tam, kde za to dostal za­pla­tené, hoc v ma­lič­kosti. Prosím vás; každé hrable k sebe hrabú! Dnes sa púšťa už len na menšie po­chôdzky v meste.

Za svetovej vojny, keď chýbalo súcich pe­ňaž­ných úrad­ní­kov - veru aj „úrad­ní­čil“, viedol zmenečný lehotník, impegno. Sem-tam aj jed­no­duch­šiu vykážku napísal, úroky vpísal do vkladnej knižky stránkam. Ba veru aj zaučoval mladých prak­ti­kan­tov (dnes sú z nich bankoví, spo­ri­teľ­niční, zá­lo­žen­skí a podobní di­rek­tori), ako sa majú dívať na ban­kár­ske remeslo. Čo sluš­nejší z nich radi spo­mí­najú na Miša Vatrta, ako ich za­svä­co­val do tajov pe­ňaž­níc­kej agendy. A Mišo je ne­sko­nale hrdý na tento svoj výkon. Často vraví: „Tohoch‘ ja vyučél, jach‘ ho zrobél di­rek­to­rom. A von pes, už ma ani nepozná!“

Pretože bol vkla­da­te­ľom i účas­ti­ná­rom banky, čistiace roboty v nej nerobil. Na za­me­ta­nie, čistenie banky, mytie oblokov - musela si banka platiť inú silu. Predsa ako by sa vynímalo, aby jej akcionár súčasne i banku zametal! To zas nie! Ak to aj robí sluha v banke kon­ku­renč­nej, v našej to robiť nebude. ..! My sme páni, a nie takí príš­tip­kári ako hentí, v kon­ku­renč­nej banke; šup­si­brz­líci!

Okrem toho občas zastával aj funkciu kývala či ban­ko­vého cenzora. Môj ty Bože; veď on poznal celý svet, oh - len tú jeho časť, čo sa druží k bo­rov­skému a pri­ľah­lým okresom, a tá je jakorieč sama už celým svetom. „Grumboch“ mal veru v malíčku, vyznal sa v ňom lejšie ako hocktorý mazaný fiškál. Národ nazýval ho „pod­di­rek­to­rom“. Keď kto po­tre­bo­val pôžičku, radné sa bolo prv po­sho­vá­rať s týmto pánom pod­di­rek­to­rom, čo videl až na pečeň každému dlž­ní­kovi. Poznal naskrz každého občana na širokom okolí.

- Henkaj tomu môžete dať, pán správca! - vravel po­lo­šep­tom, keď správca mal roz­ho­do­vať o návrhu, či tomu alebo hentomu ko­pa­ni­čia­rovi povoliť úver, alebo nie. Cenzúrny výbor sa vždy nezišiel celý, nuž zaskočil ne­prí­tom­ného pán pod­di­rek­tor Mišo Vatrt. A jeho náhľad, či posudok veru ostatní re­špek­to­vali, lebo museli uznať, že „von je tu jakorieč od de­tín­stva, von sa tému najskôr rozumie, a nás môžu v budúcem valném shro­máž­dení vyhodit a vyvolit si lepších“.

Už Mišov otec bol sluhom v tejto banke, zvanej „Dubovská banka, účas­tinná spo­loč­nosť“. Mišo sa vyučil va­reš­ká­rom; ako taký pre­ces­to­val celú nebohú Rakúsko-uhorskú mo­nar­chiu. Bol v Poľsku, Nemecku, ba aj hen, „za tú barinu“, v Amerike. Teda poznal svet, videl mnoho, a ešte viacej si trúfal. Rozumel sa aj do cuk­rár­stva a vedel variť baraní guláš alebo vypekať zboj­nícku pečienku. Nedivme sa, keď - ako sa stávalo - strkal nos aj do vecí úrad­níc­kych, robil na úrad­ní­kov zjavne i tajne kritické posunky a vynášal o nich svoje posudky. Ba dosť zhusta medzi štyrmi očami dával pánu správ­covi, ako tam nazývajú i dnes hlavného di­rek­tora, rady a návrhy, ako má vyriešiť či už žiadosť úradníka o prídavok, do­vo­lenku alebo postup do vyššej ka­te­gó­rie. Okrem toho poslúžil „sme­ro­daj­nou“ radou i nie­kto­rým pánom členom správy, s ktorými si tykal. Slovom, Mišo Vatrt, „pod­di­rek­tor“, je človekom „na slovo vzatým“, bez ktorého by banka musela zastaviť svoju činnosť, alebo pri­naj­me­nej prestať vyplácať tučnú di­vi­dendu, a z toho by bol ohromný poprásk v Izraeli.

Po­dí­vajme sa tiež na sa­mo­správne orgány tohto ľu­do­mil­ného pe­ňaž­ného ústavu. Čo by sme usta­vične „gezovali“ iba Miša Vatrtal?

Členovia správy, rad-radom vážení či­ni­te­lia, o ústav za­slú­žili v časoch zlých i dobrých, ktorým ich „pe­ňaž­nícka znalosť i chochmes“ ná­ro­do­hos­po­dár­sky plne stačí pre mestečko Dubové a okres, ako aj pre priľahlé kopanice.

Pred­se­dom správy je brat v Kristu, pán farár na od­po­činku v Ko­ši­ciach, človek lahodný, taktný, dobrý rečník. Prissám, udi­ri­go­val by aj Živ­no­banku, nie toť - takú trocha menšiu bančičku, ako je naša! Pod­pred­se­dom je pán farár dubovský, tiež súci člo­vie­čik, bankár a ná­ro­do­hos­po­dár azda lepší než kňaz. Väčšinu svojej ob­li­gát­nej vnú­tor­no­mi­sij­nej činnosti odbaví si statočne v banke. Obidvaja sú ťažkí účas­ti­nári a ku­pó­noh­lo­davci. Keď po valnom zhro­maž­dení od­stri­hujú (de­ta­šujú) si strižky svojich akcií, dostanú z toho mozole, ktoré len-len že sa im zahoja do na­sle­du­jú­ceho valného zhro­maž­de­nia. Tretí je bývalý po­klad­ník banky, teraz už vo výslužbe, bytom v Trenčíne či v Lučenci. Príde aj tento starý pán na každú schôdzku, keď zasadá správa, a povie si tam svoje, čo vie. Na každú vec a úverovú žiadosť upo­zor­ňuje pri­naj­me­nej z troch hľadísk. Ono to má svoj dobrý význam a dosah; aspoň sa ne­pre­ga­lu­pu­jeme, ako sa často stalo veľkým bankám, ktoré štát musel sanovať z prís­pev­kov vkla­da­te­ľov. Nakoniec povie tak, ako si ho osedlali páni fiškáli, keď boli dakedy v správe, že „to je, prosím, právna vec; vyčkajme právny posudok. Videli sme a skúsili na iných, že často tam, kde je zisk, býva aj strata, a nielen mliečko, lež aj krúpy…“ Opatr­nosti niet nikdy nazvyš a preto sme tomuto 80-ročnému dedkovi povďační za jeho múdre rady.

Potom sú v správe aj dvaja živ­nost­níci, súčasne ma­ji­te­lia pri­me­ra­ných hos­po­dárs­tiev, ľudia vážení v celom okolí.

Povieš, čo má s týmto do činenia osud Miša Vatrta alebo jeho nástupcu? Má veru a veľmi! Tiež aby ve­rej­nosť videla, že Mišo má bohaté styky, a to s vý­znam­nými ná­ro­do­hos­po­dár­skymi či­ni­teľmi.

Do správy patrí aj pán správca, odborník výborný a bankár opatrný. Dobre vedie ústav a poctivo sa pri­či­ňuje, aby hanka platila čím väčšiu di­vi­dendu. Náhodou je tiež značne zain­te­re­so­vaný na ústave ako jeho, tiež ťažký akcionár. Záleží mu, aby banka platila tučnú di­vi­dendu, a to až do súdneho dňa - aj na zlosť iným bankám, ktoré si už celkom odvykli platiť di­vi­dendy. Škoda! Nemali opúšťať túto peknú obyčaj! To nezdobí náš svojráz. Veď zarobiť sa ešte vše dá. Sed­liacka zmenka je naj­lep­šia.

Pán správca je súci ak­vi­zi­tér. Od pôžičiek berie len kres­ťan­ský úrok, nechce nikde naraziť na nevôľu kli­en­tely, vyhýba sa takz­va­nému osob­nič­kár­stvu. Veľmi šikovne pri­pú­tava k ústavu silných jed­not­liv­cov, čo majú aký-taký vplyv na svoje okolie a nahor, k mocným či­ni­te­ľom v krajine a štáte. Vie o každom človeku, ak má nejaké peniaze, čo doma náhodou ne­pot­re­buje. Vie o každom „Ame­ri­ká­novi“, čo a ako žije za morom, či má peniaze, ako ich posiela žene, rodine, či sa vráti do vlasti a kedy. V tomto smere má štáb stálych dô­ver­ní­kov po celom okolí.

Ani on nechce byť „od­chod­nejší“ svojich za­mest­ná­va­te­ľov či spo­lu­za­mest­ná­va­te­ľov, ako pred­sta­vi­te­ľov zá­stup­cov banky, ktorej aj on - ako už vieme - je silným účas­ti­ná­rom. Sú to starí, rozšafní páni, ktorí kráčajú po vy­cho­de­nej ceste, ktorú ešte au­to­mo­bil nezničil, - nuž prečo by mal aj on vy­bo­čo­vať? Banku by naj­rad­šej sám zjedol. Nikoho z úrad­níc­tva ne­pri­pustí, aby sa za­pra­co­val do vedenia; všetko „iba ja a správa“, ale v sku­toč­nosti on je sku­toč­ným di­ri­gen­tom celého chodu podniku, a nie správa. Ostatne, toto je aj inde obecným zvykom.

Skoro cez 10 rokov podarilo sa mu od­ďa­ľo­vať za­lo­že­nie Roľ­níc­kej vzá­jom­nej po­klad­nice v Dubovom. Stalo sa tak, keď on svojou ši­kov­nos­ťou získaval si pre svoj ústav ľudí, ktorí by pri­cho­dili v úvahu pri založení nového, ľudového pe­ňaž­ného ústavu. Pomáhali mu tu rodinné zväzky, známosti, ale aj hú­žev­natá práca v ústave, jemu zverenom, a vo verejnom živote; to sa mu musí priznať. Je tam dl­ho­roč­ným kul­túr­nym pra­cov­ní­kom, sta­ros­tom Sokola, fun­kci­oná­rom vo všetkých spolkoch a kor­po­rá­ciách mesta i okresu, je vy­trva­lým pra­cov­ní­kom ko­mu­nál­nym, je re­ži­sé­rom divadla, hrá na fagote v hudobnom krúžku a ferb­líčka v kasíne. V meste a v okrese ani dva hrachy sa neuvaria bez neho. Všetka česť a poc­ti­vosť pánu správ­covi Paš­mí­kovi! Jemu po­dob­ných pra­cov­ní­kov ešte vždy po­tre­bu­jeme u nás.

Banka dobre pros­pe­ruje; to je teda verejná tajnosť. Ký div, že správe banky od prevratu veľmi dvorili banky ostatné. Usi­lo­vali sa ju získať banky takzv. „zna­ci­ona­li­zo­vané“ i tie na­ci­ona­li­zu­júce. Sľu­bo­vali členom správy hory-doly a po smrti krá­ľov­stvo nebeské. Páni členovia správy si zas mysleli, že im toho „krá­ľov­stva“ načim prv tu, na zemi; veď po smrti i tak už majú účasť v ňom na prvom mieste (primo loco) zain­ta­bu­lo­vanú. O fúziách viedli sa dlhé ro­ko­vačky, vy­ra­tú­vala sa vzájomne hos­po­dár­ska podstata a veno, čo by ktorá banka pri­niesla do nového man­žels­tva. Nakoniec - utiekol ženích, zbehla nevesta. Z fúzie nebolo nič. Ta­tí­ko­via v správe si to ro­zmys­leli. Čože by si mali oni riediť akciový kapitál, sami utrhovať od úst určitý dôchodok, čo im plynie z tučnej di­vi­dendy? Čože by sa tu malo pri­pus­tiť aj ostatné úrad­níc­tvo spo­lu­roz­ho­do­vať? „Enem pro nás a pro naše dítky“, ako tá holičská šibenica, čo ju kedysi nechceli požičať Ska­li­ča­nom.

Treba priznať, že vývoj dal tentoraz za pravdu egoistom v správe a vedení Du­bov­skej banky. Ona si platí di­vi­dendu, kým tie banky, čo jej dvorili, pomaly už zabúdajú, aj ako di­vi­denda vyzerá a načo je ku každej účastine pri­po­jený široký hárok s kupónmi. Banka má stále hojnú zásobu vkladov, ktoré ani nemusí in­ves­to­vať do drobných úverov, lež si hotové groše uloží na vklady do iných bánk a vyžije bez námahy, rizika a starostí - iba z rozdielu úrokov, aké ona platí vkla­da­te­ľom a dostáva zas od bánk, kde má uložené svoje prebytky. Pravda, padá na celkom inú váhu otázka, či toto má byť správne ná­ro­do­hos­po­dár­ske poslanie pe­ňaž­ného ústavu na pro­vin­cii.

Za správou na­sle­duje cenzorný výbor 5-6-členný. Toto má byť dozorný výbor. Členovia sú vážení re­me­sel­níci i gazdovia z mesta a kopaníc, ktorí sa ban­kár­če­niu rozumejú ako hus pivu, ale veď aj načo? „Veď je tam pán správca a von nás dosál ne­ok­rá­del!“ Načo by sa mal našinec paprať s ciframi, ktoré sú ako guma; môžeš ich na­ťa­ho­vať, ako sa ti páči. Za to malé diurnum paprať sa v cifrách a účtoch? To je robota pre psa!

Potom tu máme ešte 25-členný výbor, väčšinou z kopaníc. Napospol typické osoby. Sú medzi nimi aj niektorí páni farári z okresu, ktorí sa pri­cho­dia pobaviť do mesta pri schôdzke výboru: veď im to nahradí diurnum, denné - odmena za sedenie a kývanie na za­sad­nutí. Väčšina z nich nevie sa podívať na bilanciu ústavu. Veď aj načo by« keď je tam náš pán správca, ktorý sa tomu rozumie naj­lep­šie… „Máme každý vlast­ných starostí pre­s­pri­sám­bohu! Však keď by kto kradol, na to je tu zákon a kriminál! Nech sa opováži! Pred­se­dom je penzista, bývalý úradník, bytom až hen v Mukačeve. Dochodí na za­sad­nu­tie vlakom. Stačí na to a cestovné banka zaplatí. Ban­kár­če­niu sa rozumie ako hus pivu, ale to nie je chybou. Zákon aj tu nahradí ne­dos­ta­tok v choch­mese au­to­nóm­neho činiteľa.

Nuž a najvyšší orgán banky je valné zhro­maž­de­nie, ktoré sa vy­dr­žiava raz do roka, „po účtoch“. Keď niet na programe do­pl­ňu­jú­cej voľby členov správy, do­zor­ného či cen­zor­ného výboru, účasť býva skromná. Ak majú byť voľby, vtedy je ruch, chu­me­lica medzi účas­ti­nármi, lebo každý sa chce dostať ku hrantíku, každý si trúfa na toto zod­po­vedné miesto. Trúfa právom, veď vidí na os­tat­ných, že to môžu, prečo by teda nie on. Uvidíme to pri voľbe sluhu, aká sa stala nedávno. Sluší sa nám za­zna­me­nať, po každom valnom zhro­maž­dení býva oldomáš. To už správa banky neľutuje nejaký ten groš, „aby sa účas­ti­nári dobre mali aspoň raz v živote“ a na konto banky. Ba, že sa na tento sta­ro­dávny zvyk slo­ven­ský zabúda v iných ústavoch! Za­vá­dzajú hlúpe novoty, a takúto tradíciu od­ha­dzujú! Kto sa neučí z mi­nu­losti, doplatí na bu­dúc­nosť; história je matkou múdrosti!

Tentoraz správa banky zvoláva valné zhro­maž­de­nie v znamení voľby ban­ko­vého sluhu, a to už niečo znamená, lebo sluhom už ozaj každý môže byť. Nuž a sluhom v banke rád sa stane aj dvad­sať­jut­rový gazda, nie že by taký „niktoš“, ako je domkár alebo obyčajný robotník. Veď tých iba čo trpíme v národe! Kde by sa to hrabalo na významné miesta v národe!?

Videlo sa, nové časy vyžadujú nových ľudí. Tí starí, čo by boli mali zo správy, cen­zor­ného zboru a výboru ukázať príklad, na to, pravda, ani zďaleka ne­po­mýš­ľali. Nuž, po­štu­cho­vali sluhu, Mišu, „aby už šiel“, lebo je „trop v kolenách“; trasú sa mu, nestačí už za­čerstva dobehnúť po poštu a po gáblik do ná­pro­tiv­ného šenku. Mišo vedel, niet pomoci, čo ako ťažko mu pri­cho­dilo lúčiť sa s tak vý­znam­ným miestom. Môj ty Bože! Veď ktože by si to pustil, keď s pánom správcom mohol sa človek roz­prá­vať len cez „pána pod­di­rek­tora“, Miša Vatrta!? Taký honor ťažko získať, iba ak v Du­bov­skej banke šikovným manévrom.

A náš Mišo sa bránil, ako vedel naj­lep­šie. Vedel, páni zo správy mu nedajú penzie, nuž začal priasť nitky k členom výboru a vý­znač­nej­ším ak­ci­oná­rom, aby ho „ondieli“ do správy. Tam vraj patrí on po zásluhe a nik iný, lebo „von má banku v malíčku, a nyje direktor“. Toto mu nemohol od­škrie­piť nik. Nebyť ľudskej závisti, aj by ho boli volili do správy, ale čo mladší účas­ti­nári sami sa chceli dostať ku koš­tia­liku a radi by boli pre­slú­žil­cov poslali za pec.

Miša nebolo možno len tak odsotiť. To by mocní páni v správe neboli urobili už aj z ohľadu na ve­rej­nosť. Mišo si zas vedel pri­pra­viť pôdu u ak­ci­oná­rov, a tak sa vec skončila kom­pro­mi­som. Mišo Vatrt spokojil sa s miestom ban­ko­vého cenzora, kde ho vyvolilo valné zhro­maž­de­nie, ale s menším ho­no­rá­rom, ako mali a majú ostatní páni cenzori. Zato Mišovi priznali me­sač­ných 300 korún penzie z banky. Mišo sa uspo­ko­jil, lebo veď toľký peniaz nemá ako a kde premrhať v Dubovom.

Horším prob­lé­mom bolo, koho na miesto Mišovo? Správa to roz­rie­šila ša­la­mún­sky: Vypísala riadnu súťaž, v ktorej uviedla, aký bude mať sluha plat, čo sa od neho žiada za práca v banke, z toho ne­vy­ne­chali, že má kúriť, riadiť v banke i na ulici okolo nej. Má byť poriadny, statočný, nie starý, nie mladý, musí byť gramotný, dobrých mravov a ženatý (aby nebrnkal príliš za diev­ča­tami!).

Hlásilo sa dvadsať ľudí. Každý musel podrobne opísať svoj život, či sa narodil, alebo len prišiel na svet. Musel napísať, aké má zásluhy o ústav on i jeho pred­ko­via atď. Pán správca si o každom zvlášť vyžiadal in­for­má­cie.

Tak tam zrieme žia­da­te­ľov o miesto: synovca za­kla­da­teľa banky a bývalého dl­ho­roč­ného cenzora, silného účas­ti­nára, ktorého rodina trime i dnes značný počet akcií, sku­po­va­ných kedysi v čas runu na banku; potom sme tam videli ná­čel­níka a cvi­či­teľa Sokola, mest­ského hejtmana; i istý kos­tol­ník si chce zameniť toto miesto s lepším. Boli tam prí­sluš­níci po­li­tic­kej strany agrárnej, živ­nos­ten­skej, so­ciál­no­de­mok­ra­tic­kej, národnej, upotenej atď., ná­den­níci, re­me­sel­níci, „Ame­ri­káni“, účas­ti­nári a vkla­da­te­lia, so štyrmi meš­tian­kami, alebo bez nich; boli mešťania i ko­pa­ni­čiari. Ak­ci­onári mali svojich kan­di­dá­tov, vkla­da­te­lia zas svojich; každý si tlačil svojho čo naj­lep­šie. V meste sa už iba o bankovom slu­hov­stve diš­ku­ro­valo.

Toto bola veľmi ne­po­hodlná situácia pre správu. Jej svetskí členovia hromžili, nadávali na búdu, aká sa na nich navalila. Páni farári ako duchovné osoby neveľmi nadávali verejne, im sa to ani nepatrí, ale aj ich veľmi škrela táto situácia. Ako z nej vyliezť so zdarom?

Správca si nechcel uviazať na vlastný krk toľkú zod­po­ved­nosť a sám ak­cep­to­vať, alebo čo len na­vrho­vať nie­kto­rého zo žia­da­te­ľov, a prijatý mohol byť iba jeden. Tak prišlo správe, aby o prijatí sluhu rozhodla sama. Slávna správa prácne roz­ho­do­vala nie raz, ale štyri razy, a bez výsledku. Každý člen mal svojho kan­di­dáta a nechcel ustúpiť inému, „ani za Boha“. Nesmej sa, milý čitateľ, nie je to ľahká ani ma­li­cherná vec! Sluha nebýva pri­jí­maný na rok ako slúžka „od Všechs­vä­tých do Všechs­vä­tých“ a potom hybaj, kde chceš. V tejto banke volia sluhu na­do­smrti, alebo až do roz­tr­ha­nia tela.

Potom vec pre­tria­sala správa s cen­zor­ným zborom tri razy. Prišli a odišli, to je: prv si všetci dali vyplatiť diurna, lebo veď nie sú povinní zadarmo zasadať. A zas sa nezhodli na jedinej osobe; ešte vždy mali „v talóne“ všetkých dvadsať potentov. Ne­os­tá­valo ako pre­dos­trieť vec na pre­ro­ko­va­nie výboru banky. Ten sa len pre toto zišiel dva razy, a nič ne­vy­ko­nal. Potom zasadal raz so správou, zas nič; potom osobitne so zborom pánov cenzorov, či azda tí nedajú vhodný návrh, ako vyriešiť tento pálčivý problém, ale bez úspechu. Potom sa zišli všetky tri zbory do­hro­mady, takže teraz už nemenej ako šty­rid­sať „na slovo vzatých“ či­ni­te­ľov banky dalo hlavy dovedna a dumalo, koho to naozaj prijať za sluhu. Už by sa to malo skon­co­vať.

So zlým sa roz­cho­dili páni bankoví ta­tí­ko­via. Žia­da­te­lia mali v každom zbore osed­la­ných jed­not­liv­cov. Miesto spo­koj­ného ro­ko­va­nia, strhla sa v tomto ko­lek­tíve búrka, ktorá pre­sa­ko­vala veru aj na ulicu a dráždila ne­za­mest­na­ných, aby sa vy­smie­vali pánom v banke. Vznikli z toho spory, hádky a ne­vra­ži­vosti. Preto slávny a troj­je­diný tento zbor rozhodol, že vec postúpi na ko­neč­no­platné vy­ba­ve­nie valnému zhro­maž­de­niu. Po rušnom zasadaní páni vý­bor­níci, cenzori i členovia správy zašli do blízkej krčmy, kde „národná hrmavica“ vy­rov­nala razom všetky protivy. Vy­rov­nala, ale len naoko. Valné zhro­maž­de­nie malo všetkým naliať čistého vína do pohára a vyvoliť sluhu.

Žia­da­te­lia osedlali si do valného zhro­maž­de­nia poznovu všetkých fun­kci­oná­rov banky. Oni každému sľúbili, že ho budú pod­po­ro­vať; ako ináč, iného nie. Každý žiadateľ bol si istý, že bude sluhom v tejto banke, lebo veď „ruka ruku myje“; fun­kci­onár po­tre­buje účas­ti­nára, aby na neho hlasoval, až sa budú ob­sa­dzo­vať upráz­dnené miesta. Tak sa stalo, že jeden a jeden fun­kci­onár aj viacerým žia­da­te­ľom pri­sľú­bil, že ich bude pod­po­ro­vať, a oni si okrem toho obišli aj nie­kto­rých vplyv­nej­ších ak­ci­oná­rov, aby ich pod­po­rili. Sľúbili aj oni. Prosím vás; náš človek je tvor mäkký; ne­od­riekne podpory blížnemu svojmu, lež sa rozdelí s ním aj s po­sled­ným hltom a dá mu aj poslednú košeľu. Toto je vlast­nosť, ktorá síce zdobí nás, Slovákov, ale neveľmi po­sa­dzuje na zelenú ratolesť. Chudoba cti netratí, ale nie je nijakým šťastím, ani pred­nos­ťou!


Tak vy­žre­bo­vali po dlhých tram­po­tách jediného šťast­livca za ban­ko­vého sluhu s me­sač­nými 500 korunami a stálym miestom. Tak bolo treba po­kra­čo­vať, aby ne­u­tr­pela prestíž ústavu a jeho dobré meno.

Následok tohoto je, že mnohí au­to­nómni či­ni­te­lia i účas­ti­nári banky hnevajú sa medzi sebou, frflú na seba, vyhýbajú si. Ak sa musia dakde stretnúť, odpľujú si pred seba a povedia na plné ústa: „Však ja ti ukážem pri budúcich voľbách. Aj ta vyvolíme ge hrántu, jak dosál; môžeš čakat!“ - „Však ja ty vytrem kocúra, počkaj len.. J.“ - „Len aby ta čižmy ne­tla­čely, ked pobežíš z valného shro­maž­de­nia…!“

Hľa, aký je hravý, ten náš národ ohavne šumný?!

